CELEX: 32018D1928
Language: lv
Date: 2018-12-06 00:00:00
Title: Komisijas Īstenošanas lēmums (ES) 2018/1928 (2018. gada 6. decembris), ar ko Dānijai piešķir atkāpi, ko tā pieprasījusi atbilstīgi Padomes Direktīvai 91/676/EEK attiecībā uz ūdeņu aizsardzību pret piesārņojumu, ko rada lauksaimnieciskas izcelsmes nitrāti (izziņots ar dokumenta numuru C(2018) 8081)

10.12.2018   
               
               
                  LV
               
               
                  Eiropas Savienības Oficiālais Vēstnesis
               
               
                  L 313/45
               
            
         KOMISIJAS ĪSTENOŠANAS LĒMUMS (ES) 2018/1928
         (2018. gada 6. decembris),
         ar ko Dānijai piešķir atkāpi, ko tā pieprasījusi atbilstīgi Padomes Direktīvai 91/676/EEK attiecībā uz ūdeņu aizsardzību pret piesārņojumu, ko rada lauksaimnieciskas izcelsmes nitrāti
         
            
               (izziņots ar dokumenta numuru C(2018) 8081)
            
         
         (Autentisks ir tikai teksts dāņu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 1991. gada 12. decembra Direktīvu 91/676/EEK attiecībā uz ūdeņu aizsardzību pret piesārņojumu, ko rada lauksaimnieciskas izcelsmes nitrāti (1), un jo īpaši tās III pielikuma 2. punkta trešo daļu,
         tā kā:
         
                     (1)
                  
                  
                     2002. gada 18. novembrī Komisija pieņēma Lēmumu 2002/915/EK (2), ar ko Dānijai piešķir atkāpi, kuru tā pieprasījusi atbilstīgi Direktīvai 91/676/EEK attiecībā uz ūdeņu aizsardzību pret piesārņojumu, ko rada lauksaimnieciskas izcelsmes nitrāti, un ar kuru atļauj izmantot kūtsmēslus, kas satur līdz 230 kg slāpekļa uz vienu hektāru gadā, atsevišķās liellopu audzēšanas saimniecībās Dānijas 1999.–2003. gada rīcības programmas ietvaros. Atkāpes piemērošanas termiņš tika pagarināts ar Komisijas Lēmumu 2005/294/EK (3) saistībā ar Dānijas rīcības programmu 2004.–2007. gadam, ar Komisijas Lēmumu 2008/664/EK (4) saistībā ar Dānijas rīcības programmu 2008.–2012. gadam, ar Komisijas Īstenošanas lēmumu 2012/659/ES (5) saistībā ar Dānijas rīcības programmu 2008.–2015. gadam un ar Komisijas Īstenošanas lēmumu (ES) 2017/847 (6) saistībā ar Dānijas regulējumu barības vielu izmantošanai lauksaimniecībā un Dānijas 2017. gada jūnijā pieņemto Nitrātu rīcības programmā.
                  
               
                     (2)
                  
                  
                     Ar Īstenošanas lēmumu (ES) 2017/847 piešķirtā atkāpe attiecās (2015./2016. gadā) uz apmēram 1 466 liellopu audzēšanas saimniecībām, 443 134 ganāmpulka vienībām un 210 061 hektāriem aramzemes, kas atbilst attiecīgi 4,2 % no saimniecību kopskaita, 19,6 % no ganāmpulka vienību kopskaita un 8,6 % no aramzemes kopējās platības Dānijā.
                  
               
                     (3)
                  
                  
                     2018. gada 6. februārī Dānija iesniedza Komisijai lūgumu pagarināt atkāpi atbilstīgi Direktīvas 91/676/EEK III pielikuma 2. punkta trešajai daļai.
                  
               
                     (4)
                  
                  
                     Dānijā saskaņā ar Direktīvas 91/676/EEK 5. pantu ir izveidota 2017.–2020. gada rīcības programma, kuras dažādas daļas ir iestrādātās šādos normatīvajos aktos: 2017. gada 23. jūnija Rīkojums Nr. 865 par komerciālajiem lauksaimniecības dzīvniekiem, kūtsmēsliem, skābbarību utt., 2017. gada 3. maija Konsolidētais likums (ar grozījumiem) Nr. 433 par mēslošanas līdzekļu izmantošanu saimniecībās un augsegu un 2017. gada 12. jūlija Rīkojums Nr. 963 par mēslošanas līdzekļu izmantošanu saimniecībās 2017.–2018. g. plānošanas periodā. Papildus šiem pasākumiem 2017. un 2018. gadā Dānijā tiek īstenota uz starpkultūrām vērsta shēma un no 2019. gada būs spēkā specifisks regulējums saskaņā ar Likumu par mēslošanas līdzekļu izmantošanu saimniecībās un augsegu. Tāpat pie Dānijas tiesību aktiem pieder arī vispārīgs fosfora izmantošanas regulējums, kas pieņemts saskaņā ar Likumu par liellopu audzēšanu un mēslošanas līdzekļu izmantošanu un Rīkojumu par komerciālajiem lauksaimniecības dzīvniekiem, kūtsmēsliem, skābbarību utt.
                  
               
                     (5)
                  
                  
                     Dānijas tiesību aktos, ar kuriem īsteno Direktīvu 91/676/EEK, ir iekļauti slāpekļa izmantošanas ierobežojumi. Normatīvie akti, ar kuriem ierobežo fosfora izmantošanu, stājās spēkā 2017. gada augustā.
                  
               
                     (6)
                  
                  
                     Dānijas normatīvajos aktos ir iekļauta kombinēta, specifiska shēma attiecībā uz brīvprātīgām un obligātām starpkultūru platībām šā lēmuma aptvertajā periodā. Saskaņā ar šo shēmu obligātie noteikumi par starpkultūrām stājas spēkā automātiski, ja brīvprātīgās vienošanās nav pietiekamas, lai sasniegtu vidiskos mērķus. Šīs starpkultūru platības ir papildus obligātajām starpkultūru platībām, ko paredz Dānijas 2017. gada 3. maija Likums Nr. 433 par mēslošanas līdzekļu izmantošanu saimniecībās un augsegu. Minētā shēma ir nepieciešama, lai nodrošinātu, ka pašreizējās atkāpes piemērošana nenovedīs pie ūdens kvalitātes pasliktināšanās.
                  
               
                     (7)
                  
                  
                     Informācija, ko Dānija sniegusi saistībā ar atkāpi, kura tika piešķirta ar Īstenošanas lēmumu (ES) 2017/847, liecina, ka atkāpes dēļ ūdens kvalitāte salīdzinājumā ar atkāpes neaptvertajām teritorijām nav pasliktinājusies. Dati par Direktīvas 91/676/EEK īstenošanu no 2012. līdz 2015. gadam (7) liecina, ka 83,4 % no pazemes ūdeņu monitoringa objektiem nitrātu vidējā koncentrācija ir zemāka par 50 mg/l, bet 27,5 % no objektiem – zemāka par 25 mg/l. Virszemes saldūdeņos 99,4 % no monitoringa objektiem vidējā nitrātu koncentrācija ir zemāka par 50 mg/l, bet 85,8 % no objektiem – zemāka par 25 mg/l. Monitoringa dati liecina, ka salīdzinājumā ar iepriekšējo pārskata periodu (2008–2011) nitrātu koncentrācija pazemes ūdeņos un virszemes saldūdeņos ir visnotaļ stabila. Dati par eitrofikāciju liecina, ka 25 % no monitorētajiem ezeriem klasificēti kā tādi, kuru stāvoklis ir “labs”, 75 % stāvoklis ir sliktāks; no 119 monitorētajām estuārajām/piekrastes ūdenstilpēm tikai 2 klasificētas kā tādas, kuru stāvoklis ir labs.
                  
               
                     (8)
                  
                  
                     Izskatījusi Dānijas pieprasījumu, pamatojoties uz Direktīvas 91/676/EEK III pielikuma 2. punkta trešajā daļā aprakstītajiem elementiem, un ņemot vērā pieredzi, kas gūta saistībā ar Lēmumos 2002/915/EK, 2005/294/EK, 2008/664/EK un Īstenošanas lēmumā 2012/659/ES paredzēto atkāpi, Komisija uzskata, ka Dānijas paredzētais kūtsmēslu daudzums – 230 kg/ha slāpekļa gadā – nekavēs Direktīvas 91/676/EEK mērķu sasniegšanu, ja tiks ievēroti daži stingri nosacījumi par starpkultūrām, fosfora robežvērtībām, augseku, kūtsmēslu un citu mēslošanas līdzekļu izmantošanu, augsnes paraugu ņemšanu un analīzi.
                  
               
                     (9)
                  
                  
                     Saimniecībās, kurās atļauts izmantot kūtsmēslus ar slāpekļa saturu līdz 230 kg/ha gadā, mēslošanas plānus laikus atjaunina, lai nodrošinātu, ka tajos atspoguļota faktiskā lauksaimniecības prakse, un izmanto aramzemes ilggadīgo augsegu un starpkultūras, lai atgūtu nitrātu rudens zudumus aramkārtā un ierobežotu slāpekļa zudumus ziemā.
                  
               
                     (10)
                  
                  
                     Eiropas Parlamenta un Padomes Direktīvā 2000/60/EK (8) ir noteikta visaptveroša pārrobežu pieeja ūdeņu aizsardzībai, kas organizēta pa upju baseinu apgabaliem, ar mērķi panākt, lai Eiropas ūdensobjektu stāvoklis līdz ar 2015. gadu būtu labs. Barības vielu daudzuma samazināšana ir svarīga minētā mērķa daļa. Tas, ka saskaņā ar šo lēmumu tiek piešķirta atkāpe, neskar Direktīvas 2000/60/EK noteikumus un neizslēdz, ka no minētās direktīvas izrietošo mērķu sasniegšanai var būt nepieciešami papildu pasākumi.
                  
               
                     (11)
                  
                  
                     Eiropas Parlamenta un Padomes Direktīvā 2007/2/EK (9) ir paredzēti vispārīgi noteikumi ar mērķi izveidot Savienības telpiskās informācijas infrastruktūru Savienības vidisko rīcībpolitiku vajadzībām un rīcībpolitikām vai pasākumiem, kas var ietekmēt vidi. Attiecīgā gadījumā šā lēmuma sakarā savāktajai telpiskajai informācijai būtu jāatbilst minētās direktīvas noteikumiem. Lai mazinātu administratīvo slogu un padziļinātu datu saskaņotību, Dānijai, vācot saskaņā ar šo lēmumu nepieciešamos datus, būtu jāizmanto informācija, kas ģenerēta Integrētajā administrācijas un kontroles sistēmā, kura izveidota saskaņā ar Eiropas Parlamenta un Padomes Regulas (ES) Nr. 1306/2013 (10) V sadaļas II nodaļu.
                  
               
                     (12)
                  
                  
                     Šajā lēmumā noteiktie pasākumi ir saskaņā ar atzinumu, ko atbilstīgi Direktīvas 91/676/EEK 9. pantam ir sniegusi Komiteja, kas izveidota, lai īstenotu un pielāgotu zinātnes un tehnikas attīstībai direktīvu attiecībā uz ūdeņu aizsardzību pret piesārņojumu, ko rada lauksaimnieciskas izcelsmes nitrāti,
                  
               IR PIEŅĒMUSI ŠO LĒMUMU.
         
            1. pants
            Atkāpe
            Dānijas 2018. gada 6. februārī vēstulē prasīto atkāpi, ar ko atļautu ar kūtsmēsliem zemē iestrādāt vairāk slāpekļa, nekā paredzēts Direktīvas 91/676/EEK III pielikuma 2. punkta otrās daļas pirmajā teikumā, piešķir, ja tiek ievēroti šajā lēmumā noteiktie nosacījumi.
         
         
            2. pants
            Darbības joma
            Šo atkāpi piemēro liellopu audzēšanas saimniecībām, kurās augsekā iekļauti vairāk nekā 80 % kultūraugu ar augstu slāpekļa patēriņu un ilgu veģetācijas periodu un kurām piešķirta atļauja saskaņā ar 6. pantu.
         
         
            3. pants
            Definīcijas
            Šajā lēmumā piemēro šādas definīcijas:
            
                        a)
                     
                     
                        “liellopu audzēšanas saimniecība” ir saimniecība, kur gadā tiek saražots vairāk nekā 300 kg kūtsmēslos esošā slāpekļa un no šiem kūtsmēsliem vismaz divas trešdaļas ir liellopu mēsli;
                     
                  
                        b)
                     
                     
                        “kultūraugi, kuros sēj zāli” ir skābbarības labība, skābbarības kukurūza, vasarāju labība, ziemāju labība vai vasaras mieži un zirņi, kuros pirms vai pēc ražas novākšanas iesēj zāli;
                     
                  
                        c)
                     
                     
                        “kultūraugi ar lielu slāpekļa patēriņu un ilgu veģetācijas periodu” ir jebkurš no šiem:
                        
                                    i)
                                 
                                 
                                    zāle;
                                 
                              
                                    ii)
                                 
                                 
                                    zāles starpkultūras;
                                 
                              
                                    iii)
                                 
                                 
                                    lopbarības bietes;
                                 
                              
                                    iv)
                                 
                                 
                                    kultūraugi, kuros sēj zāli;
                                 
                              
                                    v)
                                 
                                 
                                    cigoriņi;
                                 
                              
                  
                        d)
                     
                     
                        “zāle” ir ilggadīgas vai pagaidu zālaugu platības;
                     
                  
                        e)
                     
                     
                        “augsnes profils” ir augsnes slānis zem zemes virskārtas, kas dziļumā ietiecas vai nu līdz 0,90 m, vai līdz vidējam augstākajam gruntsūdeņu līmenim, ja šis līmenis atrodas mazāk nekā 0,90 m dziļumā zem zemes virskārtas.
                     
                  
         
            4. pants
            Atkāpes piešķiršanas nosacījumi
            Atkāpi piešķir ar turpmāk minētajiem nosacījumiem.
            
                        1)
                     
                     
                        No 2017. gada 1. augusta spēkā stājās 2017. gada 23. jūnija Rīkojums Nr. 865 par komerciālajiem lauksaimniecības dzīvniekiem, kūtsmēsliem, skābbarību utt., ar kuru tiek tieši noteiktas dažādās fosfora robežvērtības visā valstī atkarībā no mēslojuma veida. Šīs robežvērtības aptver tāda fosfora izmantošanu, ko satur visu veidu mēslojums: organiskais mēslojums, tostarp kūtsmēsli, biogāzes digestāts, degazēta biomasa, dūņas no notekūdeņu attīrīšanas iekārtām, kā arī rūpnieciski ražots mēslojums. Stingrākas fosfora izmantošanas robežvērtības piemēro sateces baseiniem ar ūdens vidi, kas jutīga pret fosforu.
                     
                  
                        2)
                     
                     
                        Dānijā ievieš lauksaimniecības zemēs izmantotā fosfora daudzuma indikatoru un monitoringa sistēmu. Ja indikatoru sistēma vai monitoringa sistēma liecina, ka gada vidējā faktiskā fosfora mēslošanas līdzekļu izmantošana Dānijas lauksaimniecības zemēs varētu pārsniegt vai jau ir pārsniegusi valsts 2018.–2025. gadam noteikto fosfora izmantošanas vidējo līmeni, fosfora izmantošanas maksimālās robežvērtības tiek attiecīgi samazinātas.
                     
                  
                        3)
                     
                     
                        No 2017. gada 5. aprīļa spēkā stājās Dānijas 2017. gada 4. aprīļa Likums Nr. 310, ar ko groza Likumu par mēslošanas līdzekļu izmantošanu saimniecībās un augsegu (tajā ir prasība veidot īpašas starpkultūru platības) un ar ko tiek izveidota kombinēta, specifiska shēma attiecībā uz brīvprātīgām un obligātām starpkultūru platībām ar mērķi samazināt nitrātu saturu pazemes ūdenstilpēs un piekrastes ūdeņos. Saskaņā ar šo shēmu obligātie noteikumi par starpkultūrām stājas spēkā automātiski, ja brīvprātīgās vienošanās nav pietiekamas, lai pienācīgi sasniegtu vidiskos mērķus. Saskaņā ar 2018. gada 22. maija Likumu Nr. 497, ar ko groza Likumu par mēslošanas līdzekļu izmantošanu saimniecībās un augsegu (specifisks nitrātu regulējums utt.), starpkultūru ieviešanas vietā var izmantot arī alternatīvus pasākumus atbilstīgi shēmai.
                     
                  
                        4)
                     
                     
                        Saskaņā ar šo shēmu izveidotās starpkultūru platības ir papildus tām starpkultūru platībām, kas stādītas, lai izpildītu valsts obligāto prasību par to, ka 10 % vai 14 % no saimniecības kultūraugu platības ir jāatvēl starpkultūrām, un tās nav obligāti izveidot tajā pašā platībā, ko izmanto, lai izpildītu prasību par starpkultūru stādīšanu ekoloģiski nozīmīgās platībās.
                     
                  
         
            5. pants
            Pieteikumi atļaujas saņemšanai
            
               1.   Liellopu audzētāji var kompetentajām iestādēm iesniegt pieteikumu atļaujai izmantot kūtsmēslus, kas satur līdz 230 kg/ha slāpekļa plānošanas periodā.
               Pieteikuma iesniegšanas termiņš ir tas pats, kas valstī noteiktais termiņš, līdz kuram jāpiesakās KLP pamata maksājumam un jāiesniedz mēslošanas līdzekļu kvota un starpkultūru plāns.
            
            
               2.   Uzskata, ka 1. punktā minētā pieteikuma iesniegšana ir arī pieteikuma iesniedzēja deklarācija, ka ir izpildīti 7., 8. un 9. panta nosacījumi.
            
         
         
            6. pants
            Atļauju piešķiršana
            Atļaujas izmantot noteiktu daudzumu tādu liellopu audzēšanas saimniecībā radušos kūtsmēslu (ieskaitot pašu dzīvnieku atstātos mēslus un apstrādātus kūtsmēslus), kas satur līdz 230 kg/ha slāpekļa gadā, piešķir saskaņā ar 7., 8. un 9. panta nosacījumiem.
         
         
            7. pants
            Kūtsmēslu un citu mēslošanas līdzekļu izmantošanas nosacījumi
            
               1.   Kopējais slāpekļa ieneses daudzums nepārsniedz kultūraugiem plānoto nepieciešamo barības vielu daudzumu, ņemot vērā arī barības vielu uzņemšanu no augsnes. Tas nepārsniedz maksimālās izmantošanas normas, kas norādītas 2017. gada 12. jūlija Rīkojumā Nr. 963 par mēslošanas līdzekļu izmantošanu saimniecībās 2017.–2018. g. plānošanas periodā un attiecīgajos rīkojumos nākamajiem plānošanas periodiem.
            
            
               2.   Sagatavo mēslošanas plānu, kas aptver visu liellopu audzēšanas saimniecības platību. Plānu glabā saimniecībā. Tas aptver laiku no 1. augusta līdz nākamā gada 31. jūlijam. Mēslošanas plānā ir šādi elementi:
               
                           a)
                        
                        
                           augsekas plāns, kurā uzrādīta:
                           
                                       i)
                                    
                                    
                                       to zemesgabalu platība, kuros audzē kultūraugus ar lielu slāpekļa patēriņu un ilgu veģetācijas periodu;
                                    
                                 
                                       ii)
                                    
                                    
                                       to zemesgabalu platība, kuros audzē citus, šā apakšpunkta i) punktā neminētus kultūraugus;
                                    
                                 
                                       iii)
                                    
                                    
                                       shematiska karte, kurā norādīts attiecīgi šā apakšpunkta i) un ii) punktā minēto zemesgabalu izvietojums;
                                    
                                 
                     
                           b)
                        
                        
                           lauksaimniecības dzīvnieku skaits saimniecībā, to turēšanas un kūtsmēslu uzkrāšanas sistēmas apraksts, norādot arī datus par kūtsmēslu krātuves tilpumu;
                        
                     
                           c)
                        
                        
                           saimniecībā saražoto kūtsmēslu slāpekļa un fosfora aprēķins;
                        
                     
                           d)
                        
                        
                           attiecīgā gadījumā – kūtsmēslu apstrādes apraksts un paredzamās apstrādāto kūtsmēslu īpašības;
                        
                     
                           e)
                        
                        
                           no saimniecības izvesto vai tai piegādāto kūtsmēslu daudzums, veids un raksturlielumi;
                        
                     
                           f)
                        
                        
                           paredzamais kultūraugiem vajadzīgais slāpekļa un fosfora daudzums katrā zemesgabalā;
                        
                     
                           g)
                        
                        
                           aprēķins par kūtsmēslu slāpekļa un fosfora izmantošanas daudzumu katrā zemes gabalā;
                        
                     
                           h)
                        
                        
                           aprēķins par slāpekļa un fosfora izmantošanas daudzumu katrā zemes gabalā, lietojot mākslīgos un citus mēslošanas līdzekļus;
                        
                     
                           i)
                        
                        
                           norāde par kūtsmēslu un mākslīgo mēslu izmantošanas laiku.
                        
                     Mēslošanas plānu atjaunina ne vēlāk kā septiņas dienas pēc jebkādu pārmaiņu ieviešanas liellopu audzēšanas saimniecības lauksaimniecības praksē. Mēslošanas atskaiti kompetentajām iestādēm iesniedz ne vēlāk kā līdz katra gada marta beigām.
            
            
               3.   No 31. augusta līdz 1. martam kūtsmēslus neizkliedē uz zālaugu platībām, kas nākamajā pavasarī tiks apartas.
            
         
         
            8. pants
            Augsnes paraugu ņemšanas un analīzes nosacījumi
            
               1.   Paraugus ņem no saimniecības augsnes augšējā slāņa līdz 30 cm dziļumā, un analizē to slāpekļa un fosfora saturu.
            
            
               2.   Paraugu ņemšanu un analīzi veic vismaz reizi četros gados visos liellopu audzēšanas saimniecības zemesgabalos, kuri augsekas un augsnes īpašību ziņā ir viendabīgi.
            
            
               3.   Uz katriem pieciem lauksaimniecības zemes hektāriem veic vismaz vienu paraugu ņemšanu un analīzi.
            
            
               4.   Analīžu rezultāti ir pieejami pārbaudei liellopu audzēšanas saimniecībā.
            
         
         
            9. pants
            Zemes apsaimniekošanas nosacījumi
            
               1.   80 % vai vairāk no platības, kurā var lietot kūtsmēslus, audzē kultūraugus ar augstu slāpekļa patēriņu un ilgu veģetācijas periodu.
            
            
               2.   Zālaugu starpkultūras neuzar pirms 1. marta nākamajā gadā pēc to izveidošanas.
            
            
               3.   Pagaidu zālaugu platības uzar pavasarī. Kultūraugus ar augstu slāpekļa patēriņu un ilgu veģetācijas periodu sēj pēc iespējas drīzāk un ne vēlāk kā trīs nedēļas pēc zālaugu platības uzaršanas.
            
            
               4.   Augsekā neizmanto pākšaugus vai citus augus, kas piesaista atmosfēras slāpekli, izņemot šādus:
               
                           a)
                        
                        
                           āboliņš zālaugu platībās, kur āboliņa un lucernas ir mazāk par 50 %;
                        
                     
                           b)
                        
                        
                           lucerna zālaugu platībās, kur āboliņa un lucernas ir mazāk par 50 %;
                        
                     
                           c)
                        
                        
                           mieži un zirņi, kuros iesēta zāle.
                        
                     
            
               5.   Normas kultūru mēslošanai ar slāpekli platībās, kas pirms tam bijušas pagaidu zālaugu platības, samazina par iepriekšējās kultūras slāpekļa vērtību saskaņā ar 2017. gada 12. jūlija Rīkojumu Nr. 963 par mēslošanas līdzekļu izmantošanu saimniecībās 2017.–2018. g. plānošanas periodā un attiecīgajiem rīkojumiem par mēslošanas normām un lauksaimniecības kultūru un dārzeņu mēslošanas normu tabulām nākamajos plānošanas periodos, un šo normatīvo aktu turpmākiem grozījumiem.
            
         
         
            10. pants
            Monitorings
            
               1.   Kompetentās iestādes nodrošina, ka tiek izveidotas kartes, kurās attēlota:
               
                           a)
                        
                        
                           atļauju aptverto liellopu audzēšanas saimniecību procentuālā daļa katrā pašvaldībā;
                        
                     
                           b)
                        
                        
                           atļauju aptverto liellopu procentuālā daļa katrā pašvaldībā;
                        
                     
                           c)
                        
                        
                           atļauju aptvertās lauksaimniecības zemes procentuālā daļa katrā pašvaldībā.
                        
                     Šīs kartes katru gadu atjaunina.
               Kompetentās iestādes apkopo datus par augseku un lauksaimniecības metodēm liellopu audzēšanas saimniecībās, kam piešķirta atļauja saskaņā ar šo lēmumu. Šos datus katru gadu atjaunina.
            
            
               2.   Kompetentās iestādes veic sakņu zonas ūdens, virszemes ūdeņu un pazemes ūdeņu monitoringu un sniedz Komisijai datus par slāpekli un fosforu augsnes profilā un nitrātu koncentrāciju virszemes ūdeņos un pazemes ūdeņos gan apstākļos, ja atkāpi piemēro, gan tad, ja to nepiemēro.
               Monitoringu veic saimniecības lauku mērogā lauksaimnieciskajos sateces baseinos valsts monitoringa programmas ietvaros. Monitoringa objekti ir reprezentatīvi galvenajiem augsnes tipiem, mēslošanas paņēmieniem un kultūraugiem.
               Teritorijās ar smilšainām augsnēm veic pastiprinātu ūdens kvalitātes monitoringu. Bez tam vismaz 3 % no visām atļauju saņēmušajām saimniecībām ir jāveic nitrātu koncentrācijas monitorings virszemes un pazemes ūdeņos.
            
            
               3.   Atļauju saņēmušajās liellopu audzēšanas saimniecībās kompetentās iestādes veic apsekojumus un pastāvīgu barības vielu analīzi lauksaimnieciskajos sateces baseinos valsts monitoringa programmas ietvaros un nodrošina datus par vietējo zemes izmantojumu, augseku un lauksaimniecības praksi.
               Savākto informāciju un datus no barības vielu analīzes, kas minēta šā lēmuma 7. pantā, un monitoringa, kas minēts šā panta 2. punktā, izmanto uz zinātniskiem principiem balstītos slāpekļa daudzuma un fosfora zudumu modelēšanas aprēķinos liellopu audzēšanas saimniecībās, kam izsniegta atļauja.
            
            
               4.   Kompetentās iestādes nosaka un reģistrē atkāpes aptvertās zemes platības procentuālo daļu, ko klāj:
               
                           a)
                        
                        
                           lucerna vai āboliņš zālaugu platībās;
                        
                     
                           b)
                        
                        
                           mieži un zirņi, kuros iesēta zāle.
                        
                     
         
         
            11. pants
            Verificēšana
            
               1.   Kompetentās iestādes nodrošina, ka visiem atļaujas pieteikumiem piemēro administratīvo kontroli. Ja kontroles rezultāti liecina, ka pieteikuma iesniedzējs nav ievērojis 7., 8. un 9. pantā paredzētos nosacījumus, pieteikumu atsaka un pieteikuma iesniedzēju informē par atteikuma iemesliem.
            
            
               2.   Kompetentās iestādes izveido atļauju saņēmušo saimniecību inspicēšanas programmu.
               Programmas pamatā ir riska analīze, kurā ņem vērā 7., 8. un 9. pantā paredzēto nosacījumu ievērošanas kontroles rezultātus iepriekšējos gados un to valsts tiesību aktu ievērošanas kontroles rezultātus, ar kuriem transponē Direktīvu 91/676/EEK.
            
            
               3.   Inspicēšana sastāv no lauka apskates un klātienes kontroles, un to ik gadu veic vismaz 7 % atļauju saņēmušo liellopu audzēšanas saimniecību, pārbaudot, vai tiek izpildīti 7., 8. un 9. pantā izklāstītie nosacījumi. Ja konstatē, ka liellopu audzēšanas saimniecība šos nosacījumus nav izpildījusi, atļaujas turētājam uzliek sodu saskaņā ar valsts tiesību aktiem, un tas nav tiesīgs saņemt atļauju plānošanas periodā.
            
            
               4.   Kompetentajām iestādēm piešķir vajadzīgās pilnvaras un līdzekļus, lai pārbaudītu atbilstību ar šo lēmumu piešķirtās atkāpes nosacījumiem.
            
         
         
            12. pants
            Ziņošana
            Kompetentās iestādes katru gadu ne vēlāk kā līdz 31. decembrim Komisijai iesniedz ziņojumu, kurā ietver šādu informāciju:
            
                        a)
                     
                     
                        kartes, kurās attēlota individuālās atkāpes aptverto liellopu audzēšanas saimniecību procentuālā daļa, liellopu procentuālā daļa un lauksaimniecības zemes procentuālā daļa katrā pašvaldībā, kā arī vietējā zemes izmantojuma kartes, kā minēts 10. panta 1. punktā;
                     
                  
                        b)
                     
                     
                        pazemes un virszemes ūdeņu monitoringa rezultāti attiecībā uz nitrātu un fosfora koncentrācijām, tostarp informācija par ūdens kvalitātes tendencēm, gan apstākļos, ja atkāpi piemēro, gan tad, ja to nepiemēro, kā arī dati par atkāpes ietekmi uz ūdens kvalitāti, kā minēts 10. panta 2. punktā;
                     
                  
                        c)
                     
                     
                        augsnes monitoringa rezultāti attiecībā uz slāpekļa un fosfora koncentrāciju sakņu zonas ūdenī gan apstākļos, ja atkāpi piemēro, gan tad, ja to nepiemēro, kā minēts 10. panta 2. punktā;
                     
                  
                        d)
                     
                     
                        10. panta 3. punktā minēto vietējā zemes izmantojuma, augsekas un lauksaimniecības prakses apsekojumu rezultāti;
                     
                  
                        e)
                     
                     
                        10. panta 3. punktā minēto modelēšanas aprēķinu rezultāti par nitrātu un fosfora zudumu no atļauju saņēmušajām liellopu audzēšanas saimniecībām;
                     
                  
                        f)
                     
                     
                        10. panta 4. punktā minētās tabulas, kurās uzrādīta individuālās atkāpes aptvertās lauksaimniecības zemes procentuālā daļa, ko klāj lucerna vai āboliņš zālaugu platībās un mieži/zirņi, kuros iesēta zāle;
                     
                  
                        g)
                     
                     
                        atkāpes nosacījumu ievērošanas novērtējums, kura pamatā ir kontrole saimniecību līmenī un informācija par liellopu audzēšanas saimniecībām, kas nav ievērojušas nosacījumus, pamatojoties uz 11. pantā minēto administratīvo kontroļu un inspekciju rezultātiem;
                     
                  
                        h)
                     
                     
                        par katru lauksaimniecības dzīvnieku kategoriju – dzīvnieku skaita un saražotā kūtsmēslu daudzuma tendences Dānijā un saimniecībās, kam piešķirta atkāpe;
                     
                  
                        i)
                     
                     
                        4. pantā minēto atkāpes piešķiršanas nosacījumu izpilde.
                     
                  Ziņojumā iekļautie telpiskie dati attiecīgā gadījumā atbilst Direktīvas 2007/2/EK noteikumiem. Vācot nepieciešamos datus, Dānija attiecīgā gadījumā izmanto informāciju, kas iegūta Integrētajā administrācijas un kontroles sistēmā, kura izveidota saskaņā ar Regulas (ES) Nr. 1306/2013 67. panta 1. punktu.
         
         
            13. pants
            Piemērošanas periods
            Šo lēmumu piemēro līdz 2020. gada 31. jūlijam.
         
         
            14. pants
            Adresāts
            Šis lēmums ir adresēts Dānijas Karalistei.
         
         
            Briselē, 2018. gada 6. decembrī
            
               
                  Komisijas vārdā –
               
               
                  Komisijas loceklis
               
               Karmenu VELLA
            
         
         
            (1)  OV L 375, 31.12.1991., 1. lpp.
         
         
            (2)  Komisijas 2002. gada 18. novembra Lēmums 2002/915/EK par atkāpes pieprasījumu saskaņā ar III pielikuma 2. punkta b) apakšpunktu un 9. pantu Padomes Direktīvā 91/676/EEK attiecībā uz ūdeņu aizsardzību pret piesārņojumu, ko rada lauksaimnieciskas izcelsmes nitrāti (OV L 319, 23.11.2002., 24. lpp.).
         
            (3)  Komisijas 2005. gada 5. aprīļa Lēmums 2005/294/EK par atkāpes pieprasījumu saskaņā ar III pielikuma 2. punkta b) apakšpunktu un 9. pantu Padomes Direktīvā 91/676/EEK attiecībā uz ūdeņu aizsardzību pret piesārņojumu, ko rada lauksaimnieciskas izcelsmes nitrāti (OV L 94, 13.4.2005., 34. lpp.).
         
            (4)  Komisijas 2008. gada 8. augusta Lēmums 2008/664/EK par Lēmuma 2005/294/EK grozījumiem attiecībā uz atkāpes pieprasījumu saskaņā ar III pielikuma 2. punkta b) apakšpunktu un 9. pantu Padomes Direktīvā 91/676/EEK attiecībā uz ūdeņu aizsardzību pret piesārņojumu, ko rada lauksaimnieciskas izcelsmes nitrāti (OV L 217, 13.8.2008., 16. lpp.).
         
            (5)  Komisijas 2012. gada 23. oktobra Īstenošanas lēmums 2012/659/ES, ar ko Dānijas Karalistei piešķir atkāpi, ko tā pieprasījusi atbilstīgi Padomes Direktīvai 91/676/EEK attiecībā uz ūdeņu aizsardzību pret piesārņojumu, ko rada lauksaimnieciskas izcelsmes nitrāti (OV L 295, 25.10.2012., 20. lpp.).
         
            (6)  Komisijas 2017. gada 16. maija Īstenošanas lēmums (ES) 2017/847, ar ko Dānijai piešķir atkāpi, ko tā pieprasījusi atbilstīgi Padomes Direktīvai 91/676/EEK attiecībā uz ūdeņu aizsardzību pret piesārņojumu, ko rada lauksaimnieciskas izcelsmes nitrāti (OV L 125, 18.5.2017., 35. lpp.).
         
            (7)  SWD(2018) 246 final: Komisijas dienestu darba dokuments, kas pievienots Komisijas ziņojumam Padomei un Eiropas Parlamentam par to, kā īstenota Padomes Direktīva 91/676/EEK attiecībā uz ūdeņu aizsardzību pret piesārņojumu, ko rada lauksaimnieciskas izcelsmes nitrāti (balstoties uz dalībvalstu ziņojumiem par 2012.–2015. gada periodu).
         
            (8)  Eiropas Parlamenta un Padomes 2000. gada 23. oktobra Direktīva 2000/60/EK, ar ko izveido sistēmu Kopienas rīcībai ūdens resursu politikas jomā (OV L 327, 22.12.2000., 1. lpp.).
         
            (9)  Eiropas Parlamenta un Padomes Direktīva 2007/2/EK (2007. gada 14. marts), ar ko izveido Telpiskās informācijas infrastruktūru Eiropas Kopienā (INSPIRE) (OV L 108, 25.4.2007., 1. lpp.).
         
            (10)  Eiropas Parlamenta un Padomes 2013. gada 17. decembra Regula (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (OV L 347, 20.12.2013., 549. lpp.).